<classify> MKURUGENZI Mtendaji DED wa Halmashauri ya Wilaya ya Morogoro, Masoud Rioba ametumbuliwa saa chache kabla ya kuanza kufunguliwa kwa Maonesho ya Wakulima, Wafugaji na Wavuvi Nane Nane Kanda ya Mashariki, na siku moja kabla ya halmashauri yake kupokea Mwenge wa Uhuru kutoka Wilaya ya Bagamoyo mkoani Pwani.Tukiwa hapa Nane Nane asubuhi hii jana Agosti Mosi, tumepata taarifa juu ya kuenguliwa uteuzi wa Mkurugenzi wa Halmashauri ya Wilaya ya Morogoro, alisema mmoja wa viongozi wa CCM Mkoa wa Morogoro aliyeomba asitajwe jina gazetini. Waziri wa Nchi, Ofisi ya Rais, Tawala za Mikoa na Serikali za Mitaa, Selemani Jafo jana alitangaza kutenguliwa kwa Rioba kutokana na usimamizi usioridhisha wa miradi ya maendeleo hususani ujenzi wa hospitali ya Wilaya.Jafo alisema Rioba alifanya ununuzi wa dawa ya mchwa kwa gharama kubwa ya Sh milioni 66 kinyume cha gharama halisi, pia kutozingatia taratibu za manunuzi na miongozo ya matumizi ya fedha za ujenzi wa hospitali za halmashauri, kufanya ununuzi wa kokoto kwa gharama ya shilingi milioni 45 na kuzisafirisha kwa gharama ya milioni 42. Nafasi yake itakaimiwa na Godfrey Mlowe ambaye ni Meneja wa Wakala wa Barabara Vijijini na Mijini TARURA Halmashauri ya Wilaya ya Morogoro, aliyeelekezwa kusimamia halmashauri hiyo na miradi ya maendeleo ikiwemo ukamilishaji wa majengo ya hospitali ya wilaya, ujenzi wa vituo vya afya vya Mikese na Kinoko vilivyopokea fedha.Katikati ya Julai mwaka huu, Jafo alifanya ziara ya siku moja katika halmashauri ya wilaya hiyo kukagua ujenzi wa hospitali ya wilaya inayojengwa eneo la Makao Makuu ya halmashauri yaliyopo Kata na Tarafa ya Mvuha. Alipotembelea hakuridhishwa na ujenzi wake na kiasi cha fedha iliyotumika. Alimwagiza DED huyo kukamilisha ujenzi wa hospitali ya hiyo kabla ya Julai 30, mwaka huu. Naye Mkuu wa Mkoa wa Morogoro, Dk Stephen Kebwe alisema tayari aliiagiza Taasisi ya Kuzuia na Kupambana na Rushwa TAKUKURU Mkoa jukumu la kufuatilia matumizi ya fedha kiasi cha Sh bilioni 1.5 zilizotolewa na Serikali Kuu kwa Halmashauri ya Wilaya ya Morogoro. Naye Mwenyekiti wa halmashauri ya wilaya hiyo, Kibena Kingo alikiri mbele ya Jafo kuwa kuna uzembe kwenye usimamizi wa miradi hiyo, na madiwani hivi karibuni walimwandikia barua mkuu wa mkoa juu ya kuwaleta Takukuru ili kufanya uchunguzi wa matumizi ya fedha za miradi mbali mbali ikiwemo wa hospitali ya wilaya.  <topic>: kitaifa 